
Egy Tokaj-hegyaljai sváb község, Hercegkút házassági stratégiái a második világháborútól napjainkig



Rohamosan változó, globalizált világunkban az egyes közösségek számára egyre nehezebb megőrizni a régiektől átörökölt értékeik, mert egyre távolabbi az a történelmi idő, amelyben ezek születtek.
Dolgozatom egy 18. században Németországból betelepített sváb, római katolikus telepesek által létrehozott falu, Hercegkút, társadalmát vizsgálja, hogy a 20. század második felében bekövetkezett változások, hogyan hatottak a párválasztást meghatározó íratlan szabályokra.
Kutatásom során négy megközelítés szerint vizsgáltam Hercegkút házassági stratégiáit, a lokális endogámia, felekezeti endogámia, nemzetiségi endogámia és a rétegen belüli és foglalkozási endogámia szempontjából.
A négy megközelítés nem véletlen, hiszen a mindenkori hercegkútiaknak nem csak a párválasztását, de egész mentalitását meghatározta az, hogy ők svábok és római katolikusok egy olyan földrajzi térségben, ahol sokáig a református, magyar többség volt a jellemző.
A másság érzése, olyan mértékű elzárkózáshoz vezetett, hogy nagyon sokáig csak egymás között házasodtak, a társadalmi törvények nem engedték a más falubelivel, a más felekezetű, más nemzetiségűvel való házasodást.
Ezt a zárkózottságot a 20. század történései, főleg az 1945-ös elhurcolás és azután következő etnikai, vallási megnyilvánulást tiltó törvények megtörték. Ebben a nyílttá válási folyamatban közrejátszott a kollektivizálást követő fiatalok tömeges beáramlása is a nagyvárosokba, akik már falun kívülről választottak párt maguknak.
Dolgozatomban arra keresem a választ, hogy az endogámiát szabályzó normák koronként milyen változáson mentek keresztül és ezek a változások, hogyan tükröződnek a házassági anyakönyvek alapján készített diagramokon. Illetve, hogy ezen íratlan törvényeket kik őrzik még, milyen formában és még van-e érvényük a 21. században Hercegkút fiataljai számára.




